CELEX: 
Language: sl
Date: 2019-03-06 00:00:00
Title: DELEGIRANA UREDBA KOMISIJE (EU) …/… o dopolnitvi Direktive 2003/87/ES Evropskega parlamenta in Sveta v zvezi z ukrepi Mednarodne organizacije civilnega letalstva za spremljanje in preverjanje emisij iz letalstva ter poročanje o njih za namene izvajanja globalnega tržnega ukrepa

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Unija in njene države članice odločno podpirajo namen ICAO, da bi se na svetovni ravni začel uporabljati globalni tržni ukrep za mednarodno letalstvo, ki bi prispeval k boju proti podnebnim spremembam. To podkrepljuje tudi dejstvo, da sta Evropski parlament in Svet trikrat spremenila sistem EU za trgovanje z emisijami (EU ETS), da bi olajšala napredek ICAO v zvezi z globalnim tržnim ukrepom, ter s precejšnjimi finančnimi prispevki in delom strokovnjakov, ki so jih Unija in države članice
                  1
                v zadnjih šestih letih zagotovile sekretariatu ICAO, da bi pripomogle k uspehu ICAO. Unija je ena izmed prvih jurisdikcij, ki so sprejele pravno zavezujoče zakonodajne določbe za namene izvajanja sheme ICAO za poravnavo in zmanjševanje emisij ogljika, tj. CORSIA, vključno s tem delegiranim aktom, pri čemer se tudi od drugih držav članic pričakuje nacionalno izvajanje teh določb.
            
            
               Vsi sektorji gospodarstva morajo prispevati k boju proti podnebnim spremembam. Pomembno je določiti ceno emisij toplogrednih plinov, da se izkoristijo tržne sile in zmanjšajo emisije na stroškovno učinkovit način. Podnebna politika Evropske unije že od leta 2005 temelji na sistemu EU ETS, ki je ključno orodje za znatno zmanjšanje emisij toplogrednih plinov (TGP) v skladu z zavezami Unije iz Pariškega sporazuma, katerih namen je omejiti dvig temperature na precej pod 2 °C ali na 1,5 °C, če bo to mogoče. Z vključitvijo letov znotraj Evrope v EU ETS so se v obdobju 2012–2018 emisije CO2 zmanjšale/izravnale za 100 milijonov ton
                  2
               . Direktiva o EU ETS je bila leta 2017 revidirana, da bi ustrezno prispevala k ciljem na področju podnebja in energetike do leta 2030
                  3
                in zagotovila pripravo na izvajanje sheme ICAO
                  4
               .
            
            
               V pripravi je zakonodaja za izvajanje sheme ICAO v dveh fazah. Prva faza zajema vključitev ustreznih določb v tri akte izvedbene in delegirane zakonodaje, in sicer ta delegirani akt, izvedbeno uredbo Komisije o spremljanju emisij toplogrednih plinov in poročanju o njih
                  5
                ter izvedbeno uredbo Komisije o preverjanju poročil o podatkih in akreditaciji preveriteljev
                  6
               . Druga faza je določena v členu 28b direktive, zadeva pa spremembe EU ETS, ki jih bosta Evropski parlament in Svet izvedla v okviru rednega zakonodajnega postopka.
            
            
               Poleg tega delegiranega akta sta bili revidirani tudi uredba Komisije o spremljanju in poročanju ter uredba Komisije o preverjanju poročil o emisijah toplogrednih plinov in poročil o tonskih kilometrih ter o akreditaciji preveriteljev, da bi se upoštevale določbe glede merjenja, poročanja in preverjanja iz standardov in priporočenih praks. EU od leta 2010 spremlja in preverja emisije iz letalstva ter o njih poroča v skladu z direktivo o EU ETS, med določbami sheme ICAO in tema dvema uredbama pa je precej podobnosti. Kar zadeva nekatere preostale razlike, ki se lahko v skladu z Direktivo odpravijo z izvedbenimi pooblastili, so bile odpravljene s sprejetjem tega delegiranega akta in so začele veljati 1. januarja 2018. 
            
            
               V skladu s členom 28c Direktive 2003/87/ES mora Komisija sprejeti določbe glede ustreznega spremljanja in preverjanja emisij ter poročanja o njih za namene izvajanja globalnega tržnega ukrepa ICAO na vseh progah, ki jih ta ukrep zajema. Navedene določbe temeljijo na ustreznih instrumentih, sprejetih v ICAO, preprečujejo kakršno koli izkrivljanje konkurence ter so skladne z načeli preverjanja in merili EU ETS. Poročila o emisijah morajo biti preverjena v skladu z načeli preverjanja in merili iz direktive o EU ETS. Delegirani akt dopolnjuje poročanje v skladu z navedenimi uredbami o letih in operacijah, ki trenutno niso zajeti z direktivo o EU ETS (npr. leti med EGP in tretjimi državami, leti med EGP in raznimi drugimi regijami ter leti izključno med tretjimi državami ali med tretjimi državami in čezmorskimi pridruženimi območji ali ozemlji). Ker je več operaterjev zrakoplovov v preteklosti že poročalo o preverjenih emisijah za lete na aerodrome v Evropskem gospodarskem prostoru (EGP), vključno z najbolj oddaljenimi regijami, pridruženimi območji in ozemlji, ter za lete s teh aerodromov in med njimi, že obstajajo predloge za poročanje o teh emisijah, ki bodo posodobljene za uporabo v zvezi z razširjenim obsegom informacij o emisijah, ki so pomembne za shemo ICAO. Ta delegirani akt je v nasprotju z uredbami za spremljanje, poročanje, preverjanje in akreditacijo namenjen zgolj predložitvi informacij sekretariatu ICAO. V tem aktu so, kolikor je bilo mogoče, upoštevana obstoječa pravila in okviri, da se zmanjša upravno breme za operaterje zrakoplovov, preveritelje in druge deležnike, pri čemer je v njem tudi določeno, kako bodo informacije, o katerih se poroča v skladu z uredbami za spremljanje, poročanje, preverjanje in akreditacijo, predložene sekretariatu ICAO.
            
            
               Druga faza je določena v členu 28b(1), (2) in (3) Direktive, zadeva pa spremembe EU ETS, ki jih lahko izvedeta samo Evropski parlament in Svet v okviru rednega zakonodajnega postopka. Komisija mora poročati Evropskemu parlamentu in Svetu o napredku pri pogajanjih v okviru ICAO. Poroča zlasti glede relevantnih mednarodnih instrumentov
                  7
               , priporočil, ki jih je odobril Svet, vzpostavitve globalnega registra, nacionalnih ukrepov, ki so jih tretje države sprejele za izvajanje globalnega tržnega ukrepa, posledic zadržkov tretjih držav ter drugega ustreznega razvoja dogodkov na mednarodni ravni in veljavnih instrumentov. V skladu z globalnim pregledom stanja v okviru UNFCCC bo Komisija poročala tudi o prizadevanjih za uresničitev ambicioznega dolgoročnega cilja letalskega sektorja, da bi prepolovili emisije CO2 iz letalstva v primerjavi z ravnmi iz leta 2005
                  8
               . Komisija bo Evropskemu parlamentu in Svetu predložila poročilo, v katerem bo proučila načine prenosa navedenih instrumentov v pravo Unije z revizijo direktive o EU ETS, pri čemer bo po potrebi obravnavala predpise v zvezi z leti znotraj EGP.
            
            
               V poročilu bo proučila tudi ambicije in splošno okoljsko celovitost globalnega tržnega ukrepa, njegove splošne ambicije v zvezi s cilji iz Pariškega sporazuma, stopnjo udeležbe, izvršljivost, preglednost, kazni za neskladnost, postopke za sodelovanje javnosti, kakovost izravnalnih dobropisov, spremljanje in preverjanje emisij ter poročanje o njih, registre, odgovornost ter pravila o uporabi biogoriv. Komisija lahko poročilu iz odstavka 2 tega člena priloži zakonodajni predlog Evropskemu parlamentu in Svetu za spremembo, črtanje, podaljšanje ali nadomestitev odstopanj iz člena 28a direktive o EU ETS, ki je skladen z zavezo Unije glede zmanjšanja emisij toplogrednih plinov v celotnem gospodarstvu do leta 2030, da bi ohranili okoljsko celovitost in učinkovitost podnebnih ukrepov Unije. V Direktivi je tudi jasno navedeno, da bo v poročilu obravnavano, ali je treba revidirati pravno podlago za ta delegirani akt
                  9
               .
            
            
               Direktiva 2003/87/ES se uporablja ne glede na državljanstvo letalskega prevoznika in načeloma zajema lete, ki vzletajo z letališča na ozemlju države članice ali pristajajo na njem. V členu 28a so izvzete emisije iz letov na letališča v državah zunaj EGP in z njih v vsakem koledarskem letu do leta 2023. Enaka obravnava operaterjev zrakoplovov na progah je ključna za preprečevanje izkrivljanja konkurence, kar je bilo kot pomembno vprašanje opredeljeno tudi v resoluciji ICAO iz leta 2016. Lete znotraj EGP izvaja več kot 500 operaterjev zrakoplovov, vključno z več kot 100 komercialnimi operaterji zrakoplovov s sedežem zunaj EGP, izvajajo pa se z izjemno visoko stopnjo skladnosti. Področje uporabe Direktive 2003/87/ES lahko spremenita samo Evropski parlament in Svet
                  10
               .
            
            
               V tem delegiranem aktu se uporablja enaka obravnava v skladu s členom 28c direktive o EU ETS. Komisija bo sekretariatu ICAO predložila samo informacije o letih, ki naj bi jih predložila v skladu s shemo ICAO, informacije o emisijah operaterjev zrakoplovov s precejšnjimi emisijami v vseh drugih državah pa bi morale sekretariatu ICAO predložiti druge države. V interesu operaterjev zrakoplovov je, da poročajo o podatkih v zvezi z emisijami za mednarodne lete
                  11
                v letih 2019 in 2020, saj bodo s tem zmanjšali emisije, ki jih bodo morali pozneje izravnati. V primeru neporočanja so v standardih in priporočenih praksah predvideni drugi viri informacij za zapolnitev vrzeli.
            
            
               2.POSVETOVANJA PRED SPREJETJEM AKTA
            
            
               Srečanje z zainteresiranimi stranmi je potekalo 13. julija 2018 v okviru skupine strokovnjakov za podnebne spremembe, v kateri so sodelovali predstavniki industrije, civilne družbe in držav članic. Drugo srečanje je potekalo 3. decembra 2018, tj. pred sprejetjem delegiranega akta, pri čemer sta bila na njem proučena besedilo delegiranega akta ter širši kontekst izvedbenih pravil EU ETS za spremljanje, poročanje, preverjanje in akreditacijo.  Poleg tega so se štiri tedne med 28. oktobrom in 26. decembrom 2018 na portalu za boljše pravno urejanje zbirale spletne povratne informacije o besedilu delegirane uredbe. Združenja letalskih prevoznikov so predložila pet prispevkov. Po sprejetju bosta Evropski parlament in Svet dva meseca skrbno preverjala delegirani akt.
            
            
               3.PRAVNI ELEMENTI DELEGIRANEGA AKTA
            
            
               Področje uporabe delegiranega akta je določeno v revidirani direktivi o EU ETS. Uredba se šteje za ustrezni instrument. Kot je bilo pojasnjeno, je v interesu operaterjev zrakoplovov upoštevati to uredbo za namene določitve začetnih izhodiščnih emisij v skladu s shemo ICAO. 
            
            
               Člen 1
            
            
               V tem členu je določeno, za katere operaterje zrakoplovov velja ta uredba, pri čemer so nekatere vrste nekomercialnih letov, ki jih morda opravljajo, izvzete.
            
            
               Člen 2
            
            
               V odstavku 1 in 2 tega člena so določene dodatne informacije o preverjenih emisijah, o katerih bi morali poročati operaterji zrakoplovov, da se dopolnijo že preverjene emisije, o katerih se poroča v skladu z izvedbeno uredbo Komisije o spremljanju in poročanju. Poročanje o emisijah v skladu z navedeno uredbo in navedenima odstavkoma je obvezno, v primeru neporočanja pa veljajo postopki izvršitve iz člena 16 direktive o EU ETS.
            
         
         
            
               Prva kategorija dodatnih informacij o emisijah je v odstavku 1(a), in sicer za lete med letališči v EGP in letališči v tretjih državah (npr. Pariz–Marakeš). 
            
            
               Druga kategorija dodatnih informacij o emisijah v odstavku 1(b) je povezana z leti med letališči v EGP in letališči v najbolj oddaljenih regijah drugih držav članic EGP (npr. Dublin–Lanzarote) in na pridruženih območjih ali ozemljih teh držav članic
                  12
                (npr. Irska–Grenlandija). Upoštevati je treba, da notranji leti, na primer Madrid–Lanzarote, niso zajeti v shemo ICAO in zato niso del tega delegiranega akta.
            
            
               Tretja kategorija dodatnih informacij o emisijah v odstavku 1(c) je povezana z leti med letališči v najbolj oddaljenih regijah, pridruženih območjih ali ozemljih držav članic EGP in letališči v tretjih državah ali pridruženih območjih ali ozemljih drugih držav članic (npr. Grenlandija–Kanada).
            
            
               V odstavku 2 je pojasnjeno, da se zahteve iz odstavka 1 uporabljajo tudi za operaterje zrakoplovov, ki v treh zaporednih štirimesečnih obdobjih na posamezno obdobje opravijo manj kot 243 letov, ki vzletajo z letališča na ozemlju države članice ali pristajajo na njem (nanaša se na črko (j) v okviru dejavnosti „Letalstvo“ v Prilogi I k Direktivi 2003/87/ES).
            
            
               Odstavek 3 je povezan s poročanjem o podatkih v zvezi s preverjenimi emisijami za lete med letališči v dveh različnih tretjih državah, tj. med letališči zunaj EGP in letališči v drugih državah zunaj EGP (npr. Mexico–Rio de Janeiro). Za to kategorijo je priporočljivo poročati o emisijah. Vprašanje o tem, ali bi bila ustrezna večja pooblastila, bi bilo treba proučiti v poročilu Evropskemu parlamentu in Svetu.
            
            
               V odstavku 4 so pojasnjene vrste letov, o katerih je treba poročati za namene izvajanja sheme ICAO.
            
            
               Člen 3
            
            
               V odstavku 1 tega člena je potrjeno, da je treba pri poročanju o emisijah v skladu s členom 2 izpolniti standarde iz zadevnih določb direktive o EU ETS ter izvedbene uredbe Komisije o spremljanju in poročanju. 
            
            
               Odstavek 2 se nanaša na elektronske predloge, ki jih je treba uporabljati za poročanje. Uporabilo jih je več kot 900 operaterjev zrakoplovov za poročanje o preverjenih emisijah in za brezplačne dodelitve v okviru sistema EU za trgovanje z emisijami. Komisija bo predloge posodobila za namene izvajanja sheme ICAO.
            
            
               Člen 4
            
            
               V tem členu je določeno, da je treba pri poročanju o emisijah v skladu s členom 2 izpolniti standarde iz zadevnih določb direktive o EU ETS ter izvedbene uredbe Komisije o preverjanju poročil o emisijah toplogrednih plinov in poročil o tonskih kilometrih ter o akreditaciji preveriteljev. 
            
            
               Člen 5
            
            
               V tem členu je določeno, da je država članica upravljavka za operaterja zrakoplova tista država članica, ki je navedena v členu 18a Direktive 2003/87/ES. V Prilogi k Uredbi Komisije (ES) št. 748/2009 ne bodo navedeni vsi operaterji, ki morajo poročati v skladu s to uredbo. V takih primerih bi moral operater zrakoplova poročati o svojih preverjenih emisijah državi članici, ki je izdala njegovo spričevalo operaterja zrakoplova, v primerih, ko država članica ni izdala takega spričevala, pa bi moral operater poročati državi članici, v kateri je registriran.
            
            
               Člen 6
            
            
               Na podlagi tega člena lahko Komisija Eurocontrol zaprosi za pomoč, da bi na podlagi zbirk podatkov, do katerih ima dostop, dopolnila podatke o emisijah s ciljem točnega poročanja o zadevnih emisijah. To ne izključuje uporabe drugih virov podatkov. 
            
            
               Člen 7
            
            
               V skladu s tem členom mora Komisija sekretariatu ICAO predložiti zadevne podatke o preverjenih emisijah. To se nanaša samo na podatke o operaterjih zrakoplovov, v zvezi s katerimi sekretariat ICAO pričakuje predložitev podatkov o emisijah od Unije (npr. evropski letalski prevozniki). Od zadevne države članice se pred predložitvijo pričakuje, da zagotovi svojo potrditev, ko za podatke izvede preverjanje razvrstitve po obsegu, vključno z morebitnimi podatki Eurocontrola. 
            
            
               V celoti se spoštuje vloga Evropskega parlamenta in Sveta pri odločanju o spremembah prava Unije, zato ta člen izrecno ne posega v to, da Evropski parlament in Svet obravnavata načine prenosa sheme ICAO v pravo Unije s prihodnjo revizijo direktive o EU ETS.
            
            
               V EU ETS so trije faktorji emisije za letalsko gorivo:
            
            
                     
                        Gorivo
                     
                  
                  
                     
                        Faktor emisije (t CO2/t goriva)
                     
                  
               
                     
                        Letalski bencin (AvGas)
                     
                  
                  
                     
                        3,10
                     
                  
               
                     
                        Bencin za reaktivne motorje (Jet B)
                     
                  
                  
                     
                        3,10
                     
                  
               
                     
                        Kerozin za reaktivne motorje (Jet A1 ali Jet A)
                     
                  
                  
                     
                        3,15
                     
                  
               
         
            
               V shemi ICAO faktor emisije za kerozin za reaktivne motorje (Jet A1 ali Jet A) znaša 3,16. Pri predložitvi sekretariatu ICAO se uporabi ta faktor emisije. V poročilu v skladu s členom 28b Direktive bo obravnavano, ali bi to bilo treba revidirati, Evropski parlament in Svet pa bi lahko ustrezno ukrepala, vključno s spreminjanjem faktorja emisije za kerozin za reaktivne motorje v EU ETS.
            
            
               DELEGIRANA UREDBA KOMISIJE (EU) …/…
            
            
               z dne 6.3.2019
            
            
               o dopolnitvi Direktive 2003/87/ES Evropskega parlamenta in Sveta v zvezi z ukrepi Mednarodne organizacije civilnega letalstva za spremljanje in preverjanje emisij iz letalstva ter poročanje o njih za namene izvajanja globalnega tržnega ukrepa
               
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Direktive 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Uniji in o spremembi Direktive Sveta 96/61/ES ter zlasti člena 28c Direktive,
            
            
               ob upoštevanju naslednjega:
            
            
               (1)Člen 28c Direktive 2003/87/ES pooblašča Komisijo, da sprejme določbe glede ustreznega spremljanja in preverjanja emisij ter poročanja o njih za namene izvajanja globalnega tržnega ukrepa Mednarodne organizacije civilnega letalstva (v nadaljnjem besedilu: ICAO) na vseh progah, ki jih ta ukrep zajema. Zaradi pravne varnosti in jasnosti je treba opredeliti lete, za katere veljajo navedene določbe, in sicer z navedbo zadevnih prog in operaterjev zrakoplovov.
            
            
               (2)V skladu z Uredbo Komisije (EU) št. 601/2012
                  13
                in Izvedbeno uredbo Komisije (EU) 2018/2067
                  14
                se za namene sistema EU za trgovanje z emisijami uporabljajo ureditve za spremljanje emisij in poročanje o njih ter za preverjanje poročil o emisijah. Te ureditve so bile v zvezi s spremljanjem emisij in poročanjem o njih posodobljene ter nadalje razvite v Izvedbeni uredbi Komisije (EU) 2018/2066
                  15
               , ki se bo začela uporabljati 1. januarja 2021. V izvedbenih uredbah (EU) 2018/2066 in (EU) 2018/2067 je bila upoštevana prva izdaja mednarodnih standardov in priporočenih praks, ki jih je 27. junija 2018 sprejela ICAO. Zaradi upravne učinkovitosti in zmanjšanja stroškov izpolnjevanja obveznosti za operaterje je ustrezno, da se uskladijo določbe za izvajanje globalnega tržnega ukrepa ICAO ter določbe iz Uredbe (EU) št. 601/2012 in navedenih izvedbenih uredb.
            
            
               (3)V skladu z Uredbo Komisije (EU) št. 601/2012 lahko države članice predpišejo uporabo elektronskih predlog in posebnih oblik datotek za namene poročanja o emisijah iz letalskih dejavnosti v skladu z Direktivo 2003/87/ES. Za zagotovitev, da lahko operaterji zrakoplovov izpolnijo take zahteve tudi pri poročanju o emisijah za namene izvajanja globalnega tržnega ukrepa ICAO, bi morala Komisija objaviti posebno obliko elektronske izmenjave podatkov.
            
            
               (4)Uporaba zahtev za spremljanje, poročanje in preverjanje v zvezi z določenimi leti, ki jih opravljajo samo operaterji zrakoplovov s sedežem v EGP, naj ne bi povzročila nobenega izkrivljanja konkurence. Take zahteve se torej lahko sprejmejo na podlagi člena 28c Direktive 2003/87/ES.
            
            
               (5)Za zagotovitev točne opredelitve vseh zadevnih emisij bi Komisija morala imeti možnost Eurocontrol zaprositi za pomoč, da po potrebi dopolni podatke o emisijah.
            
            
               (6)Komisija bi morala ustrezne podatke o preverjenih emisijah predložiti sekretariatu ICAO, da zagotovi celovito in pravočasno poročanje v zvezi s podatki o emisijah za vse zadevne lete –
            
            
               SPREJELA NASLEDNJO UREDBO:
            
            
               Člen 1
            
            
               1.Obveznosti poročanja iz člena 2 veljajo samo za operaterje zrakoplovov, ki izpolnjujejo vse naslednje pogoje:
            
            
               (a)imajo spričevalo operaterja zrakoplova, ki ga je izdala država članica, ali so registrirani v državi članici, vključno z najbolj oddaljenimi regijami, pridruženimi območji in ozemlji te države članice;
            
            
               (b)njihove emisije presegajo 10 000 ton CO2 letno, proizvedejo pa jih z uporabo zrakoplovov z največjo certificirano vzletno maso, večjo od 5 700 kg, in opravljanjem letov med letališči v različnih državah v Evropskem gospodarskem prostoru (EGP) ali letov iz člena 2(1) od 1. januarja 2019. 
            
         
         
            
               2.Za namene točke (b) iz odstavka 1 se ne upoštevajo emisije iz naslednjih vrst letov:
            
            
               (a)državni leti; 
            
            
               (b)
                     leti v humanitarne namene;
            
            
               (c)
                     leti zaradi medicinske pomoči;
            
            
               (d)
                     vojaški leti; 
            
            
               (e)
                     leti za gašenje požara.
            
            
               Člen 2
            
            
               1.Operaterji zrakoplovov poročajo o emisijah iz naslednjih letov:
            
            
               (a)
                     leti med letališči v državah članicah in letališči v tretjih državah;
            
            
               (b)
                     leti med letališči v državah članicah in letališči v najbolj oddaljenih regijah, pridruženih območjih ali ozemljih drugih držav članic;
            
            
               (c)
                     leti med letališči v najbolj oddaljenih regijah, pridruženih območjih ali ozemljih držav članic in letališči v tretjih državah ali pridruženih območjih ali ozemljih drugih držav članic.
            
            
               2.Odstavek 1 se uporablja tudi za operaterje v komercialnem zračnem prevozu, ki v treh zaporednih štirimesečnih obdobjih na posamezno obdobje opravijo manj kot 243 letov, ki vzletajo z letališča na ozemlju države članice ali pristajajo na njem.
            
            
               3.Priporočljivo je, da operaterji zrakoplovov preverijo tudi svoje emisije iz letov med letališči v dveh različnih tretjih državah in o njih poročajo. 
            
            
               4.Odstavka 1 in 3 se uporabljata za emisije iz katere koli vrste leta, razen za vrste letov iz člena 1(2), vključno z:
            
            
               (a)leti za namene usposabljanja ali iskanja in reševanja;
            
            
               (b)leti v skladu s pravili vizualnega letenja;
            
            
               (c)leti za znanstvene raziskave in preizkuse; 
            
            
               (d)leti za obveznosti javne službe.
            
            
               Člen 3
            
            
               1.Za operaterje zrakoplovov za namene poročanja o njihovih emisijah v skladu s členom 2 te uredbe veljajo enake zahteve, kot so navedene v členu 14 Direktive 2003/87/ES in Uredbe (EU) št. 601/2012. Od 1. januarja 2021 zanje veljajo enake zahteve, kot so določene v Izvedbeni uredbi Komisije (EU) 2018/2066.
            
         
         
            
               2.Komisija objavi obliko elektronske izmenjave podatkov za namene poročanja o emisijah iz letov iz člena 2. Operaterji zrakoplovov uporabijo to obliko elektronske izmenjave podatkov.
            
            
               Člen 4
            
            
               Za preverjanje podatkov o emisijah, o katerih je treba poročati v skladu s členom 2 te uredbe, in za akreditacijo preveriteljev, ki to preverjanje opravljajo, veljajo enake zahteve, kot so opredeljene v členu 15 Direktive 2003/87/ES in delu B Priloge V k tej direktivi ter Izvedbeni uredbi Komisije (EU) 2018/2067.
            
            
               Člen 5
            
            
               Operater zrakoplova, ki je naveden v Prilogi k Uredbi Komisije (ES) št. 748/2009
                  16
                poroča o svojih emisijah svoji državi članici upravljavki, opredeljeni v tej prilogi. 
            
            
               Operater zrakoplova, ki ni naveden v Prilogi k Uredbi (ES) št. 748/2009, poroča o svojih emisijah državi članici, ki je izdala njegovo spričevalo operaterja zrakoplova, ali, če država članica ni izdala takega spričevala, državi članici, v kateri je registriran.
            
            
               Člen 6
            
            
               Komisija lahko po potrebi zaprosi za pomoč Eurocontrola, da bi izboljšala točnost podatkov o emisijah, o katerih se poroča v skladu s členom 2.
            
            
               Člen 7
            
            
               Komisija brez poseganja v revizijo Direktive 2003/87/ES, ki jo opravita Evropski parlament in Svet, predloži sekretariatu Mednarodne organizacije civilnega letalstva ustrezne podatke o emisijah, ki so bili sporočeni v skladu s členom 14 Direktive 2003/87/ES in v skladu s to uredbo. Pred predložitvijo pristojni organi opravijo preverjanje razvrstitve po obsegu za podatke, ki bodo predloženi.
            
            
               Za namene predložitve podatkov o emisijah v skladu s prvim odstavkom tega člena se za kerozin za reaktivne motorje (Jet A1 ali Jet A) uporablja faktor emisije iz zvezka IV v Prilogi 16 h Konvenciji o mednarodnem civilnem letalstvu, ki je bila podpisana 7. decembra 1944 (Čikaška konvencija).
            
            
               Člen 8
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 6.3.2019
            
            
               
                     Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  
                        To vključuje finančno podporo v znesku več kot 15 milijonov EUR za projekte krepitve zmogljivosti EU v državah v razvoju; čas osebja Komisije, agencije EASA in Eurocontrola, ki sodeluje pri delu ICAO; intenzivno sodelovanje vladnih strokovnjakov in strokovnjakov iz industrije ter napotitev osebja v sekretariat ICAO.
               
               
                  
                     (2)
                  
                        Za več informacij glej skupni evropski oddelek v avstrijskem akcijskem načrtu ICAO za zmanjšanje emisij, ki je na voljo na povezavi 
                  
                     https://www.icao.int/environmental-protection/Lists/ActionPlan/Attachments/78/CO2%20Reduction%20Action%20Plan_Austria_July%202018.pdf
                  
                  , strani 45–49. 
               
               
                  
                     (3)
                  
                        Direktiva (EU) 2018/410 Evropskega parlamenta in Sveta z dne 14. marca 2018 o spremembi Direktive 2003/87/ES za krepitev stroškovno učinkovitega zmanjšanja emisij in nizkoogljičnih naložb ter Sklepa (EU) 2015/1814 (UL L 76, 19.3.2018, str. 3).
               
               
                  
                     (4)
                  
                        Uredba (EU) 2017/2392 Evropskega parlamenta in Sveta z dne 13. decembra 2017 o spremembi Direktive 2003/87/ES zaradi ohranitve obstoječih omejitev področja uporabe za letalske dejavnosti in priprave na izvajanje globalnega tržnega ukrepa po letu 2021 (UL L 350, 29.12.2017, str. 7).
               
               
                  
                     (5)
                  
                        Izvedbena uredba Komisije (EU) 2018/2066 z dne 19. decembra 2018 o spremljanju emisij toplogrednih plinov in poročanju o njih v skladu z Direktivo 2003/87/ES Evropskega parlamenta in Sveta ter spremembi Uredbe Komisije (EU) št. 601/2012 (UL L 334, 31.12.2018, str. 1–93).
               
               
                  
                     (6)
                  
                        Izvedbena uredba Komisije (EU) 2018/2067 z dne 19. decembra 2018 o preverjanju podatkov in o akreditaciji preveriteljev v skladu z Direktivo 2003/87/ES Evropskega parlamenta in Sveta (UL L 334, 31.12.2018, str. 94–134).
               
               
                  
                     (7)
                  
                        Glej študijo Komisije o morebitnih pravnih ureditvah za izvajanje globalnega tržnega ukrepa za emisije iz mednarodnega letalstva, ki je na voljo na povezavi https://ec.europa.eu/clima/sites/clima/files/transport/aviation/docs/gmbm_legal_study_en.pdf.
               
               
                  
                     (8)
                  
                        Glej uvodno izjavo 11 Uredbe (EU) 2017/2392 Evropskega parlamenta in Sveta z dne 13. decembra 2017.
               
               
                  
                     (9)
                  
                        Glej člen 28b(2) Uredbe (EU) 2017/2392 Evropskega parlamenta in Sveta z dne 13. decembra 2017.
               
               
                  
                     (10)
                  
                        Razen kot je določeno v delegiranem aktu v skladu s členom 25a Direktive 2003/87/ES.
               
               
                  
                     (11)
                  
                        Mednarodni leti predstavljajo približno 60 % svetovnih emisij iz letalstva, preostalih 40 % pa izhaja iz notranjih letov. Pristojnosti ICAO ne zajemajo notranjega letalskega prometa; glej dokument na povezavi https://www.icao.int/environmental-protection/Documents/STATEMENTS/cop4.PDF.
               
               
                  
                     (12)
                  
                        Za popoln seznam izvzetih letov glejte odgovor 5 v dokumentu s pogosto zastavljenimi vprašanji, ki je na voljo na povezavi: https://ec.europa.eu/clima/sites/clima/files/transport/aviation/docs/faq_aviation_2013-2016_en.pdf.
               
               
                  
                     (13)
                  
                        Uredba Komisije (EU) št. 601/2012 z dne 21. junija 2012 o spremljanju emisij toplogrednih plinov in poročanju o njih v skladu z Direktivo 2003/87/ES Evropskega parlamenta in Sveta (UL L 181, 12.7.2012, str. 30).
               
               
                  
                     (14)
                  
                        Izvedbena uredba Komisije (EU) 2018/2067 z dne 19. decembra 2018 o preverjanju podatkov in o akreditaciji preveriteljev v skladu z Direktivo 2003/87/ES Evropskega parlamenta in Sveta (UL L 334, 31.12.2018, str. 94).
               
               
                  
                     (15)
                  
                        Izvedbena uredba Komisije (EU) 2018/2066 z dne 19. decembra 2018 o spremljanju emisij toplogrednih plinov in poročanju o njih v skladu z Direktivo 2003/87/ES Evropskega parlamenta in Sveta ter spremembi Uredbe Komisije (EU) št. 601/2012 (UL L 334, 31.12.2018, str. 1). 
               
               
                  
                     (16)
                  
                        Uredba Komisije (ES) št. 748/2009 z dne 5. avgusta 2009 o seznamu operaterjev zrakoplovov, ki so 1. januarja 2006 ali pozneje izvajali letalsko dejavnost s seznama v Prilogi I k Direktivi 2003/87/ES, z navedbo države članice upravljavke za vsakega operaterja zrakoplova (UL L 219, 22.8.2009, str. 1).